SET รีบาวด์ต่อ สะสม 7 บจ.พื้นฐานดีมีปันผล
นักวิเคราะห์มองดัชนีหุ้นไทยวันนี้ยังผันผวน อย่างไรก็ตามมีโอกาสรีบาวด์ต่อเนื่องจากวานนี้หลังมีปัจจัยบวกจากต่างประเทศมากขึ้น หุ้นกลุ่มพลังงานจะเป็นตัวนำตลาด ขณะที่เชื่อว่าจะมีการเก็งกำไรในหุ้นขนาดเล็กมากขึ้น การลงทุนแนะนำทยอยสะสมหุ้นพื้นฐานดีและมีปันผลรองรับ
7 ก.ย. 2559

ข่าวหุ้นธุรกิจออนไลน์ รายงาน เช้านี้ ณ เวลา 9.21 น. ค่าเงินบาทอยู่ที่ 34.57 บาทต่อเหรียญ ขณะที่ตลาดหุ้นเอเชียส่วนใหญ่ปรับตัวขึ้น โดยได้รับแรงหนุนจากกระแสคาดการณ์ที่ว่าธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในระยะใกล้นี้ หลังจากมีรายงานว่าภาคบริการของสหรัฐมีการขยายตัวต่ำที่สุดในรอบกว่า 6 ปีในเดือนส.ค.
นักวิเคราะห์มองดัชนีหุ้นไทยวันนี้ยังผันผวน อย่างไรก็ตามมีโอกาสรีบาวด์ต่อเนื่องจากวานนี้หลังมีปัจจัยบวกจากต่างประเทศมากขึ้น หุ้นกลุ่มพลังงานจะเป็นตัวนำตลาด ขณะที่เชื่อว่าจะมีการเก็งกำไรในหุ้นขนาดเล็กมากขึ้น การลงทุนแนะนำทยอยสะสมหุ้นพื้นฐานดีและมีปันผลรองรับ หุ้นเด่นเลือก BANPU-BJC-SPRC-ASP-ASK-KGI และ LPN
 
บล.ธนชาต ระบุในบทวิเคราะห์ (7 ก.ย.) ว่า ISM ภาคบริการเดือน ส.ค.สหรัฐฯ ขยายตัวต่ำสุดในรอบ 6 ปี ที่ 51.4 และต่ำกว่าที่ตลาดคาดการณ์ไว้กดดัน Bond Yield 10 ปีสหรัฐฯ ลดลง 1.54% และค่าเงินดอลลาร์ฯ อ่อนค่าลง เป็นปัจจัยสนับสนุน Technical Rebound ของ SET ต่อเนื่อง วันนี้ ด้วยกรอบแนวต้าน 1,500-1,510 จุด เหมือนเดิม
ขณะที่กังวลต่อการ “พักฐาน” อาจใช้ระยะเวลานานกว่าที่คาดการณ์ไว้เดิม เนื่องจาก 1) Bond Yield 10 ปี ไทยยังสูง 2.25-2.30% ทำให้เมื่อพิจารณาจาก Earnings Yield Gap ที่ 3.8% ยังไม่น่าสนใจรีบเข้าซื้อช่วงนี้ 2) Trade Code แม้มีสัญญาณฟื้นตัว แต่กลุ่มหุ้นที่มี Momentum “ลบ” ยังมีสัดส่วนสูง 70% ของ Market Cap
แนะนำ “ซื้อ” BJC ด้วยเป้าหมายพื้นฐานใหม่ 55 บาท จาก 1) การ Refinance เงินกู้ระยะสั้นด้วยการออกหุ้นกู้ดอกเบี้ยต่ำ 2.98% ส่งผลต้นทุนการเงินต่ำกว่าที่คาดการณ์ไว้เดิม 4% เหลือ 3.2% ในปี 2017-18 และ 2) Synergy กับ BIGC ที่มาเร็วกว่าที่คาดการณ์ไว้  ด้วยกำไรเติบโต 49% ต่อปีในช่วง 3 ปีข้างหน้า มอง PE17 ที่ 24.3 เท่ายังไม่สูงเกินไป (PE17 CPALL 27.5 เท่า, BEAUTY 32.5 เท่า, COM7 27 เท่า, GLOBAL 31.4 เท่า, HMPRO 26.8 เท่า)
 
บล.แอพเพิล เวลธ์ ระบุในบทวิเคราะห์ (7ก.ย.) ประเมิน SET ในระยะสั้นยังคงพยายามทรงตัวเพื่อสร้างฐานระหว่างกรอบแนวรับ 1,480-1,490 จุดและแนวต้าน 1,510-1,520 จุด หากไม่มีปัจจัยลบเข้ามากระทบและไม่หลุดแนวรับดังกล่าว แนะนำ ทยอยซื้อสะสม หุ้นพื้นฐานดีมีปันผลรองรับ เช่น SPRC ASP ASK KGI LPN
 
บล.กรุงศรี ระบุในบทวิเคราะห์ (7ก.ย.) ว่า SET มีแนวโน้มผันผวนในกรอบแคบและมีโอกาสรีบาวด์ต่อหลังร่วงแรงก่อนหน้านี้ แต่จะไม่มากเนื่องจากมีนักลงทุนบางส่วนรอขายปรับพอร์ตหากดัชนีกลับมาเพิ่มขึ้น นอกจากนี้ตลาดยังรอปัจจัยใหม่ชี้นำ แม้นักลงทุนจะคลายความกังวลต่อปัจจัยลบภายในประเทศเกี่ยวกับโมเมนตัมในการเติบโตของเศรษฐกิจที่แผ่วลงพอสมควร แต่ความเชื่อมั่นในการลงทุนยังไม่กลับมาเป็นเหมือนเช่นก่อนหน้านี้ ดังนั้นช่วงนี้ SET Index น่าจะพักฐานอยู่ที่ระดับ ±1,500 จุด วันนี้หุ้นกลุ่มพลังงานน่าจะเป็นกลุ่มนำตลาด รวมถึงหุ้นขนาดเล็กจะมีการเก็งกำไรกันมากขึ้น ทั้งนี้ ยังชอบหุ้นในกลุ่มอาหารและเครื่องดื่มเพราะยังเชื่อว่าหุ้นกลุ่มนี้จะมีกำไรเติบโตดีในปีนี้
กลยุทธ์การลงทุนวันนี้: Selective BUY/ซื้อเมื่ออ่อนตัว
หุ้นเก็งกำไรระยะสั้น : BANPU (ยังแนะนำ ซื้อ/เป้า 20 บาท) (ราคาถ่านหินยังปรับขึ้นต่อเนื่อง)